Szám:32-15/2016/T

**Jegyzőkönyv**

**Készült**: A Térségfejlesztési Bizottság 2016. november 23-án, a Megyeháza Zrínyi Miklós tanácskozó termében tartott üléséről

**Jelen vannak**: a mellékelt jelenléti ív szerint

**Fodor Márk**: Köszönti az ülésen megjelenteket és megállapítja, hogy a bizottság a jelenlévő 9 taggal határozatképes. Megkérdezi, hogy mindenki megkapta-e a „Tájékoztató a Zala Megyei Vidékfejlesztési Műhely működéséről” című előterjesztéshez később kiküldött kiegészítést, amelyet a mai ülésen szintén tárgyalna a bizottság, illetve van-e valakinek további napirendi javaslata vagy észrevétele.

**Dr. Mester László**: Tájékoztatja a bizottságot, hogy Dr. Parragh László, a Magyar Kereskedelmi és Iparkamara elnöke nemrég jelezte, hogy nem tud részt venni a mai közgyűlésen és nem küldte meg előterjesztését sem. Javasolja, hogy mindezek miatt ezt a témát vegye le napirendjéről a bizottság.

**Fodor Márk**: Amennyiben nincs több javaslat, észrevétel, akkor szavazásra teszi fel az előzetesen kiküldött napirendet azzal a módosítással, hogy a 2. napirendi pontként szereplő „Tájékoztató a Magyar Kereskedelmi és Iparkamara működéséről, különös tekintettel a Zala Megyei Kereskedelmi és Iparkamarával történő együttműködésre” című témát leveszi napirendjéről a bizottság.

**36/2016. (XI.23..) TB számú határozat**

A Térségfejlesztési Bizottság egyhangúlag elfogadja napirendjét azzal a módosítással, hogy a „Tájékoztató a Magyar Kereskedelmi és Iparkamara működéséről, különös tekintettel a Zala Megyei Kereskedelmi és Iparkamarával történő együttműködésre” című téma nem kerül tárgyalásra a mai ülésen.

**Rendelet-tervezet a Zala Megyei Önkormányzat 2016. évi költségvetésének módosítására**

**Fodor Márk**: Felkéri a Hivatal munkatársát az előterjesztésben foglaltak rövid összegzésére.

**Hellerné Vizsy Rita**: Elmondja, hogy az elmúlt időszakban bérkompenzáció címén és a Belügyminisztériumhoz a megyei önkormányzatok rendkívüli támogatására benyújtott pályázatunkra kaptunk állami támogatást. Többletbevételhez jutott az önkormányzat támogatást nyert KEHOP pályázata, a „Zalai Kincskereső 2016” című Földművelési Minisztériumhoz benyújtott pályázata révén, valamint a Hivatalnak keletkezett bevétele az időközi választások lebonyolításával kapcsolatban a Nemzeti Választási Irodától kapott összeg révén. Mindezeket figyelembe véve 605.929 e Ft-ra módosul a Zala Megyei Önkormányzat 2016. évi költségvetési főösszege.

**Fodor Márk**: Megkérdezi, hogy van-e valakinek kérdése, észrevétele a költségvetéssel kapcsolatban.

Mivel ilyen nem merül fel, a bizottság az alábbi határozatott hozza:

**37/2016. (XI.23.) TB számú határozat**

A Térségfejlesztési Bizottság egyhangúlag jóváhagyja a Zala Megyei Önkormányzat 2016. évi költségvetésének módosításáról szóló rendelet-tervezetet és javasolja közgyűlés elé terjesztését.

**Tájékoztató a Zala Megyei Vidékfejlesztési Műhely működéséről**

**Fodor Márk**: Tájékoztatja a bizottság tagjait, hogy az előterjesztés készítője, Huszti Levente a közgyűlésen jelen lesz. Kérdezi, hogy van-e olyan kérdés a bizottság tagjai részéről, amelyet tolmácsolni kellene feléje.

**Dr. Mester László**: A tegnapi napon került kiküldésre az eredeti előterjesztéshez készített kiegészítés, amely a Vidékfejlesztési Műhely két nappal ezelőtti ülésén megfogalmazott „Zalai Helyi Termék Charta”-hoz kapcsolódik. A kiegészítésre való tekintettel változik az eredeti határozati javaslat is, kiegészül egy új második ponttal.

**Fodor Márk**: Mivel nincs további kérdés, észrevétel, szavazásra teszi fel a kiegészített határozati javaslatot.

**38/2016. (XI.23.) TB számú határozat**

A Térségfejlesztési Bizottság egyhangúlag elfogadja a Zala Megyei Vidékfejlesztési Műhely működéséről szóló tájékoztatót és támogatja a Zalai Helyi Termék Chartához való csatlakozást.

 **A Zala Megyei Integrált Területi Program 3.2 módosítása.**

**Fodor Márk**: Felkéri főjegyző urat, hogy röviden ismertesse a módosítás okát.

**Dr. Mester László:** Elmondja, hogy a módosításra azért van szükség, mert egy kormányhatározat révén a Mura Program miatt nőtt a Zala megyei ITP forráskerete, ám ahhoz, hogy jövőre elérhető legyen ez az összeg, szövegszerűen is meg kell jelennie az ITP-ben.

**Fodor Márk**: Megkérdezi, hogy van-e valakinek további kérdése az előterjesztéssel kapcsolatban.

Mivel ilyen nem merül fel, a bizottság az alábbi határozatot hozza:

**39/2016. (XI.23.) TB számú határozat**

A Térségfejlesztési Bizottság egyhangúlag elfogadja a Zala Megyei Integrált Területi Program 3.2 módosítását az előterjesztés szerinti tartalommal és javasolja közgyűlés elé terjesztését.

**A Zala Megyei Vállalkozásfejlesztési Alapítvány beszámolójának elfogadása, valamint alapító okiratának módosítása.**

**Fodor Márk**: Köszönti Nagy András ügyvezető igazgató urat a bizottsági ülésen és felkéri az előterjesztésben foglaltak rövid szóbeli összegzésére.

**Nagy András**: Megköszöni a meghívást és elmondja, hogy az alapítvány munkájáról évente beszámolnak a közgyűlésnek, a mai napra pedig készített egy szakmai beszámolót is, amelyet bemutat majd a közgyűlésen. Az alapító okirat módosítására azért van szükség, mert az alapítvány kuratóriumi elnökének, a testület két tagjának és a felügyelő bizottság mindhárom tagjának lejár a mandátuma a mai napon. Közülük egyedül a felügyelő bizottság egyik tagja nem tudja vállalni a továbbiakban a megbízatást betegség miatt, helyette a Zala Megyei Önkormányzat új tagot javasol, a többi tagot pedig újból megválasztja. Mindnyájuk megbízatása 2019. április 29-ig szól majd.

Ha van kérdés az előterjesztéssel kapcsolatban, szívesen válaszol.

**Fodor Márk**: Megkérdezi a bizottság tagjait, hogy van-e kérdése valakinek az elhangzottakkal kapcsolatban.

Mivel nem merül fel ilyen, a bizottság az alábbi határozatot hozza:

**40/2016. (XI.23.) TB számú határozat**

A Térségfejlesztési Bizottság egyhangúlag elfogadja a Zala Megyei Vállalkozásfejlesztési Alapítvány beszámolóját, valamint jóváhagyja alapító okiratának módosítását és javasolja ezek közgyűlés elé terjesztését.

**A Zala Megyei Területfejlesztési Ügynökség Közhasznú Nonprofit Kft. alapító okiratának módosítása**

**Fodor Márk**: Köszönti Bali József urat és felkéri, hogy ismertesse az alapító okirat módosításának okát.

**Bali József**: Elmondja, hogy bővült a nonprofit kft. tevékenységeinek köre, ezért a jogszabályi kötelezettségeknek eleget téve kell módosítani az alapító okiratot.

**Fodor Márk**: Van-e valakinek további kérdése a témával kapcsolatban.

Mivel ilyen nem merül fel, a bizottság az alábbi határozatot hozza:

**41/2016. (XI.23.) TB számú határozat**

A Térségfejlesztési Bizottság egyhangúlag jóváhagyja a Zala Megyei Területfejlesztési Ügynökség Közhasznú Nonprofit Kft. alapító okiratának módosítását és javasolja közgyűlés elé terjesztését.

**A Zala Megyei Önkormányzati Hivatal 2017. I. félévi belső ellenőrzési terve**

**Fodor Márk**: Felkéri a Hivatal képviselőjét az előterjesztésben foglaltak rövid összegzésére.

**Dr. Mester László**: Tájékoztatja a bizottságot, hogy 4 ellenőrzés szerepel a 2017. évi tervben: a népszavazás TVI szintű pénzügyi lebonyolításának és elszámolásának ellenőrzése, a két megyei nemzetiségi önkormányzat ellenőrzése, a horvát nemzetiségi önkormányzatok társulásának ellenőrzése és a hivatal ellenőrzése.

**Fodor Márk**: Kérdezi, hogy van-e valakinek kérdése az elhangzottakkal kapcsolatban.

Mivel további kérdés, észrevétel nem merül fel, a bizottság az alábbi határozatot hozza:

**42/2016. (XI.23.) TB számú határozat**

A Térségfejlesztési Bizottság egyhangúlag jóváhagyja a Zala Megyei Önkormányzati Hivatal 2017. évi belső ellenőrzési tervét és javasolja közgyűlés elé terjesztését.

**A Zala Megyei Közgyűlés 2017. I. félévi munkatervének elfogadása**

**Fodor Márk**: Megkérdezi, hogy az előzetesen kiküldött munkatervben foglaltakhoz van-e valakinek további javaslata, kérése, észrevétele.

Mivel további javaslat, észrevétel nem merül fel, a bizottság az alábbi határozatot hozza:

**43/2016. (XI.23.) TB számú határozat**

A Térségfejlesztési Bizottság egyhangúlag jóváhagyja a Zala Megyei Közgyűlés 2017. I. félévi munkatervét és javasolja közgyűlés elé terjesztését.

**Fodor Márk**: Kérdezi, hogy van-e valakinek egyéb észrevétele, megjegyzése. Ha nincs ilyen, akkor megköszöni a részvételt és az ülést bezárja.

k.m.f.

 Fodor Márk

a Térségfejlesztési Bizottság elnöke

 Dr. Fekete Zoltán

a Térségfejlesztési Bizottság alelnöke